Ståle Eskeland

Ståle Eskeland (1943–2015) var en norsk jurist som var professor (fra 2013 professor emeritus) i strafferett ved Universitetet i Oslo.

Eskeland ble cand.jur. i 1970 og tok doktorgraden i 1988 med avhandlingen Fangerett. En studie av rettssikkerhet ved fullbyrdelse av fengselsstraff. Han forsket innen områdene nasjonal og internasjonal strafferett, straffeprosess og rettssikkerhet i strafferettspleien. Han utgav en rekke bøker og artikler, blant annet læreboken «Strafferett». Eskeland var brukt som kommentator i media om pågående straffesaker.

Eskeland er kjent for sitt engasjement for gjenopptakelse av saken mot den drapsdømte Fredrik Fasting Torgersen. I 2005 publiserte han avhandlingen «Bevisene i Torgersen-saken» der han konkluderte med at ingen bevis knytter Torgersen til drapet han ble dømt for å ha begått. Sammen med advokat Erling Moss sto han bak Torgersens gjenopptakelsesbegjæring i 1997, og de påfølgende begjæringene til Kommisjonen for gjenopptakelse av straffesaker i 2004 og 2007. I 2009 ble Eskeland dømt for ærekrenkelser mot familien til drapsofferet i Skippergatadrapet (Torgersen-saken), etter å ha skissert en rekke alternative drapshypoteser i et brev til Gjenopptakelseskommisjonen.

Han vekket oppsikt da han kritiserte dommen mot den såkalte «fetteren» som først ble dømt og siden frikjent i Birgitte Tengs-saken, og da han hevdet at bevisene mot Rune Øygard ikke holdt til domfellelse.

Til Ståle Eskelands 70-årsdag ble festskriftet «Rettssikker radikaler» utgitt på Cappelen Damm.

Han var medlem av den norske Pugwash-kommitteen.

 Bibliografi 
 1997 – Ståle Eskeland – «Grunnloven og Schengensamarbeidet» – 197 sider – ISBN 82-05-24885-0
 2005 – Ståle Eskeland – «Bevisene i Torgersen-saken» – 541 sider.  
 2007 – Per Brandtzæg, Ståle Eskeland – «Rettsmedisinsk sakkyndighet i fortid, nåtid og fremtid : mot et paradigmeskifte ved vurdering av rettsmedisinsk sakkyndighet i straffesaker» – 126 sider – ISBN 978-82-02-27447-4
 2008 – Anders Bratholm, Ståle Eskeland – «Justismord og rettssikkerhet» – 287 sider – ISBN 978-82-15-01149-3
 2011 – Ståle Eskeland – «De mest alvorlige forbrytelser» – 355 sider – ISBN 978-82-02-35357-5
 2015 – Ståle Eskeland – «Strafferett» – (4. utgave) – 602 sider – ISBN 978-82-02-45917-8

 Referanser 

 Eksterne lenker  
  Ståle Eskeland – profil hos Universitetet i Oslo


Kategori:Norske jusprofessorer
Kategori:Professorer ved Universitetet i Oslo